b'\n_START_ARTICLE_\nJo\xc5\xbee \xc5\xa0turm\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0tudiral je v Beogradu, diplomiral leta 1950 in doktoriral 1975 na Fakulteti za \xc5\xa1port in telesno (\xc5\xa1portno) vzgojo. V letih 1957\xe2\x88\x921960 je bil trener jugoslovanske \xc5\xbeenske atletske reprezentance. Po diplomi je v Ljubljani predaval na Zavodu za fizkulturo, od 1957 na Vi\xc5\xa1ji \xc5\xa1oli za telesno kulturo in od 1960 na Visoki \xc5\xa1oli za telesno kulturo, od 1968 kot izredni, od 1970 kot redni profesor: v letih 1962\xe2\x88\x921966 je bil njen direktor, 1973-1977 pa dekan._NEWLINE_V \xc5\xa1tudijskem programu Fakultete za \xc5\xa1port v Ljubljani je zasnoval dva nova predmeta: Teorija in metodika \xc5\xa1portnega treniranja ter Uvod v antropolo\xc5\xa1ko kineziologijo. Bil je prvi predstojnik In\xc5\xa1tituta za kineziologijo (1972-1973) in pobudnik raziskovalnega dela. V raziskovalno delo je uvedel matemati\xc4\x8dno-statisti\xc4\x8dne metode. Sam in z drugimi je objavil ve\xc4\x8d strokovnih publikacij in okoli 60 znanstvenih in strokovnih raziskav. Leta 1977 je za pedago\xc5\xa1ko in znanstveno delo v telesni kulturi prejel Bloudkovo nagrado. Njegova bibliografija obsega 248 zapisov.'